-
Fɔmi (1, 2)
-
Bua womi nɛ Mawu kɛ haa nɔ ngɛ amanehluhi tsuo a mi (3-11)
-
Paulo blɔ hiami blɔ nya tomi ɔ tsake (12-24)
Anɛ o maa suɔ nɛ o kane munyu nɛ ɔ ngɛ %% mi lo?
1 Paulo, Kristo Yesu bɔfo ngɛ Mawu suɔmi nya, kɛ wa nyɛminyumu Timoteo kɛ ya ha Mawu asafo ɔ nɛ ngɛ Korinto ɔ, kɛ ni klɔuklɔu ɔmɛ tsuo nɛ a ngɛ Akaya a tsuo hulɔ: 2 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ. 3 Á je Mawu nɛ ji wa Nyɔmtsɛ Yesu Kristo Tsɛ ɔ yi, Tsɛ mɔbɔ nalɔ, kɛ bua womi tsuo Mawu ɔ, 4 nɔ nɛ e woɔ wa bua* ngɛ wa kahi* tsuo a mi konɛ wa nyɛ nɛ waa ngɔ bua womi nɛ wa nine suɔ nɔ kɛ jeɔ Mawu ngɔ ɔ kɛ wo ni kpahi a bua ngɛ ka* saisaa mi ɔ. 5 Ejakaa kaa bɔ nɛ amanehluhi nɛ wa naa ngɛ Kristo he ɔ hiɛ kɛ be nɔ ngɛ wa mi ɔ, jã kɛ̃ nɛ bua womi nɛ wa nine suɔ nɔ kɛ guɔ Kristo nɔ ɔ hu hiɛ kɛ be nɔ. 6 Jehanɛ ɔ, ke waa kɛ kahi* ngɛ kpee ɔ, nyɛ bua womi kɛ nyɛ yi wami hemi he je; nɛ ke a ngɛ wa bua woe ɔ, e woɔ nyɛ hu nyɛ bua, nɛ e haa nɛ nyɛ daa amanehluhi nɛ wɔ hu waa kɛ kpeɔ ɔ nɔuu nya. 7 Nɛ hɛ kɛ nɔ fɔmi nɛ wa ngɛ ngɛ nyɛ mi ɔ mimiɛɛ we, ejakaa wa le kaa bɔ nɛ nyɛ hu nyɛ naa amanehlu ɔmɛ eko ɔ, jã kɛ̃ nɛ nyɛ ma ná bua womi ɔ hu eko. 8 Ejakaa nyɛmimɛ, wa sume kaa wa maa ngɔ amanehlu nɛ waa kɛ kpe ngɛ Asia kpokpa a mi ɔ kɛ laa nyɛ. Wa yi fĩ wawɛɛ nitsɛ pe bɔ nɛ wɔ nitsɛmɛ wa he wami ko nyɛ ko da nya, nɛ jinɛ wa hɛ be nɔ po kaa wa maa hi wami mi. 9 Ngɛ anɔkuale mi ɔ, wa nu he kaa a bu wɔ gbenɔ fɔ. E ba mi jã konɛ wa ko ngɔ wa he kɛ fɔ wɔ nitsɛmɛ wa nɔ, mohu ɔ, waa ngɔ wa hɛ kɛ fɔ Mawu, nɔ nɛ e tleɔ gbogboehi a si ɔ nɔ. 10 Niinɛ, e kpɔ̃ wɔ kɛ je oslaa ngua ko nɛ jinɛ e kɛ wɔ ko ya gbenɔ mi ɔ mi, nɛ e ma kpɔ̃ wɔ, nɛ wa ngɛ hɛ kɛ nɔ fɔmi ngɛ e mi kaa e maa ya nɔ nɛ e ma kpɔ̃ wɔ ekohu. 11 Nyɛ hu nyɛ ma nyɛ maa ye bua wɔ kɛ gu pɛɛ nɛ mi wa nɛ nyɛ ma kpa ha wɔ ɔ nɔ, konɛ nihi fuu nɛ a na Mawu si ha wɔ ngɛ dloomi nɛ wa nine su nɔ ngɛ sɔlemi nɛ nihi babauu sɔle ha wɔ nɛ a ha heto ɔ he je. 12 Ejakaa nɔ́ nɛ wa fĩaa ngɛ he ɔ ji nɛ ɔ nɛ, wa he nile yeɔ odase kaa wa ba wa je mi ngɛ klɔuklɔu peemi, kɛ Mawu jami mi anɔkuale yemi mi ngɛ je ɔ mi, kɛ titli ɔ, ngɛ nyɛ kpɛti, pi kɛ he lo nya juɛmi, mohu ɔ, kɛ Mawu dloomi ɔ. 13 Ejakaa ngɛ anɔkuale mi ɔ, pi nɔ́ kpa ko nɛ wa ngɛ nyɛ ngmae kaa ja níhi nɛ nyɛ ma nyɛ maa kane* nɛ nyɛ maa nu sisi ɔ pɛ, nɛ i he ye kaa nyɛ maa ya nɔ nɛ nyɛ maa nu ní nɛ ɔmɛ a sisi kɛ pi si,* 14 kaa bɔ nɛ nyɛ hu nyɛ nu sisi kɛ ya su he ko kaa wɔ ji nihi nɛ nyɛɛ kɛ fĩaa a, jã kɛ̃ nɛ nyɛ hu nyɛ maa pee kɛ ha wɔ ngɛ wa Nyɔmtsɛ Yesu ligbi ɔ nɔ. 15 Enɛ ɔ he ɔ, ngɛ nɔ mi mami nɛ ɔ he je ɔ, jinɛ i to kaa ma ba nyɛ ngɔ kekle, konɛ nyɛ ná he blɔ enyɔne kɛ ná bua jɔmi;* 16 ejakaa jinɛ i to kaa ke i ngɛ blɔ nɔ kɛ yaa Makedonia a, ma ba slaa nyɛ, nɛ ke i je Makedonia kɛ ma hu ɔ, ma ba gu nyɛ ngɔ, nɛ ma ha nɛ nyɛ maa wo mi blɔ kɛ ya Yudea. 17 Lɛɛ, benɛ i pee ye juɛmi jã a, anɛ i bu sane ɔ kaa nɔ́ ko nɛ e he hia we lo? Aloo anɛ i peeɔ juɛmi ngɛ níhi a he ngɛ he lo nya bɔ nɛ pee nɛ ke i ngɛ dee ke “Ee, ee” ɔ, kɛkɛ ɔ, “Dɛbi, dɛbi” lo? 18 Se nyɛ ma nyɛ ma he Mawu maa ye kaa nɔ́ nɛ wa deɔ nyɛ ɔ, pi “ee,” se kɛ̃ ɔ, “dɛbi.” 19 Ejakaa Mawu bi Yesu Kristo nɛ a gu imi kɛ Silvano* kɛ Timoteo wa nɔ kɛ fiɛɛ e he sane ngɛ nyɛ kpɛti ɔ ba pee we “ee,” se kɛ̃ ɔ, “dɛbi,” mohu ɔ, “ee” ba pee “ee” ngɛ e blɔ fa mi. 20 Ejakaa ngɛ bɔ nɛ Mawu si womi ɔmɛ hiɛ babauu ha tsuo se ɔ, kɛ gu e nɔ ɔ, a ba pee “ee.” Enɛ ɔ he ɔ, kɛ gu e nɔ hulɔ ɔ, a deɔ Mawu ke “Amen,” nɛ lɔ ɔ woɔ e hɛ mi nyami kɛ guɔ wa nɔ. 21 Se Mawu ji nɔ nɛ e maa nɔ mi kaa Kristo níhi ji nyɛɛ kɛ wɔ tsuo, nɛ lɛ nɔuu nɛ e pɔ wɔ nu. 22 E ngɔ e nya sɔumi nɔ́ ɔ hu kɛ sɔu wa nya nɛ e ha wɔ nɔ́ nɛ maa ba a he okadi,* lɔ ɔ ji, mumi ɔ nɛ ngɛ wa tsui mi ɔ nɛ. 23 Amlɔ nɛ ɔ, i ngɛ Mawu tsɛe konɛ e ba ye odase kɛ si mi* kaa mɔbɔ nɛ i suɔ kaa ma na nyɛ ɔ he je nɛ i bɛ Korinto lolo ɔ nɛ. 24 Pi kaa wa ji nyɔmtsɛmɛ ngɛ nyɛ hemi kɛ yemi ɔ nɔ, mohu ɔ, wa ji nihi nɛ a piɛɛ nyɛ he kɛ ngɛ ní tsue ngɛ nyɛ bua jɔmi nami he je, ejakaa nyɛ hemi kɛ yemi ɔ lɛ ha nɛ nyɛ daa si ɔ nɛ.
^ Aloo “wɔ he wami.”
^ Aloo “amanehluhi.”
^ Aloo “amanehlu.”
^ Aloo “amanehluhi.”
^ E ma nyɛ maa pee kaa “níhi nɛ nyɛ le saminya momo.”
^ Hela, “kɛ ya si nyagbe.”
^ E ma nyɛ maa pee kaa “konɛ nyɛ ná he se si enyɔne.”
^ A tsɛɛ lɛ ke Silas hulɔ.
^ Aloo “nɔ dã mami nɔ́ (sika nɛ a woɔ kɛ maa nɔ́ ko nɔ mi kaa a ma he niinɛ); nɔ́ nɛ maa ba a nɔ mi mami (si womi).”
^ Aloo “ye susuma.”